Selâm! İşler nasıl?: Эр бир къырымтатар киби, яш йигит Асан да (ады денъиштирильген) дженкте иштирак эткен, амма дженк вакътында эсир тюшкен ве Алманиягъа айдап алып кетирильген. О вакъытлары Алманияда, лагерьлерде олгъан адамларны ерли сакинлер озьлерине алып, чалыштыра эдилер. Бойле этип, фабрика, заводларда ве адамнынъ эмеги керек олгъан башкъа ерлерде ишлер илерилей эди. Бир кере Эльзас – Лотарингия четинден кельген бир фермаджы эсирлер янына келип, озь фермасына эли келишкен ве беджерикли бирини къыдырып башлагъан. Асан, койлю адамнынъ баласы олып, талапларгъа уя ве чокъ вакъыт кечмеден, олар берабер фермаджынынъ чифтлигине ёл алалар. Ашсызлыкъ ве сувсызлыкътан такъаты эппейи кесильген Асанны фермаджы башта озюне кетире, онъа айры ода бере. Тёшеги де, эшьясы да, эр шейи санки хызметчи ичюн дегиль де, мусафир ичюн азырлангъан. Бир къач кунь девамында Асанны озюне кетирмек ичюн онъа джыллы сют бере, яхшы этип бакъалар. Вакъты кельгенде онъа вазифелер де бериле. Асаннынъ эсас иши – багъчаджылыкъ япып, тереклерни бакъмакъ. Буны Къырымда да буюк усталыкънен беджерген йигит, озь ишкирлигинен шорбаджынынъ козюне кире. Кунь – куньден чифтлик саиби Асангъа шаша ве аиретте къала. Бир кунь Асан сувсап, азбардаки сув колонкасына барып, сув ичип башлай. Эвден чыкъкъан фермаджы буны корьгенинен, Асаннынъ янына барып, буны япмамагъа риджа эте. Сонъра оны ашханеге кирсетип, четте тургъан гугюмге косьтере ве: «Бу гугюм эр вакъыт мында сенинъ ичюн толу оладжакъ, истеген вакъытта келип иче билесинъ. Азбарда ойле этип сувны ичме», - дей. Къараманымызнынъ эништеси хатырлагъаны киби, о аиледе Асанны бир вакъыт айырмагъанлар. Аш, сув истеген вакъытта бериле эди.